Papersnake/gushiwen huggingface dataset:
武功县中作三十首（一作武功县闲居）
姚合（唐代）

县去帝城远，为官与隐齐。马随山鹿放，鸡杂野禽栖。

绕舍惟藤山，侵阶是药畦。更师嵇叔夜，不拟作书题。

方拙天然性，为官是事疏。惟寻向山路，不寄入城书。

因病多收药，缘餐学钓鱼。养身成好事，此外更空虚。

微官如马足，只是在泥尘。到处贫随我，终年老趁人。

簿书销眼力，杯酒耗心神。早作归休计，深居养此身。

簿书多不会，薄俸亦难销。醉卧慵开眼，闲行懒系腰。

移花兼蝶至，买石得云饶。且自心中乐，从他笑寂寥。

晓钟惊睡觉，事事便相关。小市柴薪贵，贫家砧杵闲。

读书多旋忘，赊酒数空还。长羡刘伶辈，高眠出世间。

性疏常爱卧，亲故笑悠悠。纵出多携枕，因衙始裹头。

上山方觉老，过寺暂忘愁。三考千馀日，低腰不拟休。

客至皆相笑，诗书满卧床。爱闲求病假，因醉弃官方。

鬓发寒唯短，衣衫瘦渐长。自嫌多检束，不似旧来狂。

一日看除目，终年损道心。山宜冲雪上，诗好带风吟。

野客嫌知印，家人笑买琴。只应随分过，已是错弥深。

邻里皆相爱，门开数见过。秋凉送客远，夜静咏诗多。

就山题书目，寻栏记药窠。到官无别事，种得满庭莎。

穷达天应与，人间事莫论。微官长似客，远县岂胜村。

竟日多无食，连宵不闭门。斋心调笔砚，唯写五千言。

县僻仍牢落，游人到便回。路当边地去，村入郭门来。

酒户愁偏长，诗情病不开。可曾衙小吏，恐谓踏青苔。

自下青山路，三年著绿衣。官卑食肉僭，才短事人非。

野客教长醉，高僧劝早归。不知何计是，免与本心违。

月出方能起，庭前看种莎。吏来山鸟散，酒熟野人过。

岐路荒城少，烟霞远岫多。同官数相引，下马上西坡。

作吏荒城里，穷愁欲不胜。病多唯识药，年老渐亲僧。

梦觉空堂月，诗成满砚冰。故人多得路，寂寞不相称。

谁念东山客，栖栖守印床。何年得事尽，终日逐人忙。

醉卧谁知叫，闲书不著行。人间长检束，与此岂相当。

朝朝眉不展，多病怕逢迎。引水远通涧，垒山高过城。

秋灯照树色，寒雨落池声。好是吟诗夜，披衣坐到明。

簿籍谁能问，风寒趁早眠。每旬常乞假，隔月探支钱。

还往嫌诗僻，亲情怪酒颠。谋身须上计，终久是归田。

闭门风雨里，落叶与阶齐。野客嫌杯小，山翁喜枕低。

听琴知道性，寻药得诗题。谁更能骑马，闲行只杖藜。

腥膻都不食，稍稍觉神清。夜犬因风吠，邻鸡带雨鸣。

守官常卧病，学道别称名。小有洞中路，谁能引我行。

宦名浑不计，酒熟且开封。晴月销灯色，寒天挫笔锋。

惊禽时并起，闲客数相逢。旧国萧条思，青山隔几重。

假日多无事，谁知我独忙。移山入县宅，种竹上城墙。

惊蝶遗花蕊，游蜂带蜜香。唯愁明早出，端坐吏人旁。

门外青山路，因循自不归。养生宜县僻，说品喜官微。

净爱山僧饭，闲披野客衣。谁怜幽谷鸟，不解入城飞。

一官无限日，愁闷欲何如。扫舍惊巢燕，寻方落壁鱼。

从僧乞净水，凭客报闲书。白发谁能镊，年来四十馀。

朝朝门不闭，长似在山时。宾客抽书读，儿童斫竹骑。

久贫还易老，多病懒能医。道友应相怪，休官日已迟。

戚戚常无思，循资格上官。闲人得事晚，常骨觅仙难。

醉卧疑身病，贫居觉道宽。新诗久不写，自算少人看。

漫作容身计，今知拙有馀。青衫迎驿使，白发忆山居。

道友怜蔬食，吏人嫌草书。须为长久事，归去自耕锄。

主印三年坐，山居百事休。焚香开敕库，踏月上城楼。

饮酒多成病，吟诗易长愁。殷勤问渔者，暂借手中钩。

长忆青山下，深居遂性情。垒阶溪石净，烧竹灶烟轻。

点笔图云势，弹琴学鸟声。今朝知县印，梦里百忧生。

自知狂僻性，吏事固相疏。只是看山立，无嫌出县居。

印朱沾墨砚，户籍杂经书。月俸寻常请，无妨乏斗储。

作吏无能事，为文旧致功。诗标八病外，心落百忧中。

拜别登朝客，归依炼药翁。不知还往内，谁与此心同。
菊
徐集孙（宋代）

寂寂东篱姿，凄彼霜露湿。
不肯出春风，俗眼岂相人。
世无陶靖节，此趣谁收拾。
中夏偶成
韦骧（宋代）

地交淮浙属通川，官守区区改岁年。鉴照自惊生鬓雪，感时还听噪林蝉。

钟鸣鼎食何为动，鹤引熊经似有缘。内乐无穷奚恤外，便便休诮孝先眠。
用元韵答杨大著李校书
王炎（宋代）

蓬莱云气依海鳌，中有诗仙流品高。
子云抄书自点勘，方瞳炯炯分纖毫。
仲元公退便燕坐，日涉艺辅当游遨。
乌衣裔孙不解此，但摘青蕊斟官醪。
壮年落笔无好语，况复衰飒垂霜毛。
二豪拔足立尘表，下视流俗徒滔滔。
词锋健鬭取一快，往复险韵不惮劳。
旁观微之敌白傅，自分司马优枚皋。
倡而不和当受罚，丐公酌酒羞二螯。
天柱峰
林季仲（宋代）

寻胜权舆自天姥，芒鞋踏遍春山雨。
要得山如磊落人，纷纷拳石何足数。
忽逢一柱插天寒，形貌最尊疑父祖。
群峰往往皆儿孙。环列膝前仍俯伛。
我忧穹昊欲撑柱，莫笑杞人心独苦。
伊谁有力能致之，大庇苍生使安堵。
水调歌头·冒大风渡沙子
李处全（宋代）

落日暝云合，客子意如何。定知今日，封六巽二弄干戈。四望际天空阔，一叶凌涛掀舞，壮志未消磨。为向吴儿道，听我扣舷歌。
我常欲，利剑戟，斩蛟鼍。胡尘未扫，指挥壮士挽天河。谁料半生忧患，成就如今老态，白发逐年多。对此貌无恐，心亦畏风波。
仙迹石
李纲（宋代）

当年天姥戏溪边，二石遗踪膝宛然。却笑茂陵缑氏迹，只凭方士口中传。
显灵宫集诸公以城市山林为韵 其三
袁宏道（明代）

琳宫高处见西山，浓翠隐约高低鬟。几年桑孔算云烟，人间峦石无苍颜。

白云向我意潸潸，欲从平地乞休閒。东郊西陇皆官亩，判取虚空任往还。
偈
释绍先（宋代）

团不聚，拨不散，日晒不乾，水浸不烂。等闲挂在太虚中，一任傍人冷眼看。
和运司园亭 其三 海棠轩
丰稷（宋代）

文锦初动机，晨霞欲敷照。香传雪楼浓，影落玉溪倒。

子美不能赋，春工一何妙。惟有赏心人，相逢祇微笑。
正月三日宿范氏庄四首
杨万里（宋代）

酒名忘忧物，未尽酒所长。
醉後忘我身，安得忧可忘。
我饮初不多，不可无一觞。
平生难为酒，甘醴断不尝。
要与水争色，仍复菊敌香。
气盎春午花，味凛秋旭霜。
三杯合自然，一滴诣醉乡。
竭来困行役，名酒安可常。
甘淡俱不择，芳冽那得将。
酒味何必佳，一醉径投床。
但令有可饮，不醉亦何妨。
鸡山十景 其三 雪观
徐弘祖（明代）

北辰咫尺玉龙眠，粉碎虚空雪万年。华表不惊辽海鹤，崆峒只对藐姑仙。
送翁十赴举
张弋（宋代）

今年科诏下，颇亦动山情。
丹灶留云守，书装冒热行。
卜知三命胜，业擅一经明。
倘赴琼林宴，能诗旧有声。
孙殿帅从魏公出师
汪元量（宋代）

我宋麒麟阁，公当向上名。
出师休背主，誓死莫偷生。
社稷逢今日，英雄在此行。
忽为儿女态，一笑欲倾城。
句
石延年（宋代）

天醉笙歌外，风香罗绮馀。
依韵酬葛秋岩陶体四首 其三
释文珦（宋代）

吾生一无营，终日衡门下。栖迟已成乐，岂羡台与榭。

相彼常汲汲，而我独多暇。时听蜾祝儿，于以知物化。
七夕
张孝祥（宋代）

去年永州逢七夕，今年衡州逢七夕。往来不敢怨道路，迎送但知惭吏卒。

年年七夕有定时，我行属天那得知。东西南北会逢汝，但愿强健无所苦。
较试将毕呈彦衡察院上官
韦骧（宋代）

当年京口望清尘，德论于今想记频。何幸上庠参较艺，又依高鉴免遗珍。

下帷昼寂霜威敛，挥麈宵寒月色新。早晚奏名归驶迅，九衢多少避骢人。
和韩秋怀十一首 其一
王十朋（宋代）

孟夏游会稽，禾稼方薿薿。南风翼新苗，生意殊未已。

重来觉非翼，相去百日耳。黄云万顷空，蘋末凉风起。

园林亦摇落，触目成疑似。人生过隙驹，朱颜何足恃。

胡为向迷涂，奔走不停轨。得失无荣辱，归来实堪喜。
送枢密相公楼仲晖归田
周因（宋代）

云水茫茫惨别情，悲风吹树作离声。
酒倾银斚临江浒，潮落沙汀带月明。
千里绿烟芳草合，一天□雨落花轻。
老予对景成三叹，不觉潸然泪雨倾。
将游栟榈二首 其二
李纲（宋代）

栟榈闻说自栟榈，且往观之盍问途。我向烟霞已成癖，子于水石更能娱。

古来胜地因人重，他日清游载酒俱。会把丹青传画取，归来与对武夷图。
卧病省署同邹继甫作八首 其六
胡直（明代）

偶挂乌纱帽，悠然脩竹林。却看青玉署，宁异白云岑。

雪后生新箨，风前袅素馨。自非此君意，谁明大隐心。
减字木兰花
孟淑卿（明代）

月明如昼，料峭黄花寒越瘦。小立阑干，满砌花阴翠袖单。

当年刘阮，重访天台人已远。怪道而今，眼底心头剩月明。
送孙之翰知陜府
刘敞（宋代）

山河晋表里，方伯陜西东。昔重诸侯选，今烦太史公。

固疑多直谏，不得久居中。时论讥忧半，天心待考功。

旌麾都护道，谣俗召南风。偃息甘棠下，知君简易同。
次韵呈文潜学士同年
柳子文（宋代）

才堪斗量君独釜，年少登瀛脱尘土。重闱几日锁清秋，酬唱新尘乱如雨。

读书相逢十载前，君家酥酪和腐乳。分题吟思入风云，得意还忘呕心苦。

晚将衰飒奉英游，漫记雪窗邀夜语。平生意气杯酒间，我醉狂歌君起舞。

即今头白老青衫，但期教子应门户。燕颔从君骨相殊，看君鼎食罗五俎。
题碧潭图送王闻喜主簿之官阳谷
刘崧（元代）

王郎作县之阳谷，北望黄河冰冻蹙。金陵呼酒别行装，示我碧潭图一幅。

碧潭之水绿且深，风不能扬尘不得侵。嗟哉王郎子，勖我湛湛之清心。
牧童歌十首
蒲寿宬（宋代）

斜阳归处险，路熟了无疑。
结草为衣著，圈葭作竹吹。
送梁漕帅夔二首
李壁（宋代）

天涯留滞几星霜，两见飞来诏版黄。
止水无私陶静冶，干将不露起颓网。
拭看远服恩波被，转觉朝家德意长。
持此便应归法从，色丝先补舜衣裳。
相和歌辞 上留田
李白（唐代）

行至上留田，孤坟何峥嵘。积此万古恨，春草不复生。

悲风四边万，肠断白杨声。借问谁家地，埋没蒿里茔。

古老向余言，言是上留田。蓬科马鬣今已平，昔之弟死兄不葬。

他人于此举铭旌，一鸟死，百鸟鸣，一兽死，百兽惊。

桓山之禽别离苦，欲去回翔不能征。田氏仓卒骨肉分，青天白日摧紫荆。

交柯之木本同形，东枝憔悴西枝荣。无心之物尚如此，参商胡乃寻天兵。

孤竹延陵，让国扬名。高风缅邈，颓波激清。尺布之谣，塞耳不能听。
宫词十首
张枢（元代）

笙歌散后归深院，花柳阴中过曲廊。
静掩金铺三十六，黄昏处处爇衙香。
将发楚州经宝应县访李二忽于州馆相遇月夜书事因简李宝应
韦应物（唐代）

孤舟欲夜发，祗为访情人。此地忽相遇，留连意更新。

停杯嗟别久，对月言家贫。一问临邛令，如何待上宾。
记桃核念珠
高士奇（清代）

得念珠一百八枚，以山桃核为之，圆如小樱桃。一枚之中，刻罗汉三四尊，或五六尊，立者，坐者、课经者、荷杖者、入定于龛中者、荫树趺坐而说法者、环坐指画论议者、袒跣曲拳、和南而前趋而后侍者，合计之，为数五百。蒲团、竹笠、茶奁、荷策、瓶钵、经卷毕具。又有云龙风虎，狮象鸟兽，狻猊猿猱错杂其间。初视之，不甚了了。明窗净几，息心谛观，所刻罗汉，仅如一粟，梵相奇古，或衣文织绮绣，或衣袈裟水田絺褐，而神情风致，各萧散于松柏岩石，可谓艺之至矣！
上南豅春伯家雨后绝溪小酌酒肆
韩淲（宋代）

行转山腰唤小舟，更寻荒店酒家游。一溪雨后滩声急，小醉虚檐翠竹秋。
沙市 其一
喻文鏊（清代）

极目沙头市，人传故楚墟。帆樯连夏口，烟火接蒲胥。

青嶂樊襄割，沧洲战伐余。三分雄霸业，遗恨竟何如。
题天台李氏竹石图 其二
胡奎（元代）

天台四万八千丈，中有琅玕石上生。禹穴南来寻李白，丹霞翠雨满秋城。
春到湖庄
曹彦约（宋代）

堤南堤北水溶溶，旁倚群山不碍风。
收拾田园供老境，栽培桃李课新功。
墙头向长千章耸，润下潜流一线通。
脚力尚堪行乐在，年来天不负衰翁。
简提刑吴大卿 其二
周必大（宋代）

堆胜横看白鹭洲，青原稳著钓台幽。鲁公翰墨师川句，访古何妨与一游。
考试局与孙元忠博士竹间对窗夜闻元忠通书声
黄庭坚（宋代）

勃姑夫妇喜相唤，街头雪泥即渐乾。
已放游丝高百尺，不应桃李尚春寒。
闵雨诗 其十
刘敞（宋代）

匪震匪拔，匪溢匪泄。生我百谷，区萌毕达。以享以食，小大胥悦。
上大关脑
赵树吉（清代）

祇知秦蜀云栈缘秋毫，不知乌蒙梯石凌黅霄。伟哉造物逞荒怪，炉韝磊块如镕膏。

烟薶雨蚀顽不化，万古积此青岧峣。崩崖破裂走蛟虺，细路诘屈愁猿猱。

自从庄蹻震铜鼓，六诏渐见通星轺。上如蜗黏下兔脱，坐令人马同疲劳。

我来却度大关岭，正值淫雨蒸炎歊。汹汹怒雷转脚底，草棘翳蓊鸢鸱号。

径盘之字四十八，五步一折浆流骹。垂趾二分俨在外，人坠直恐随狂涛。

舆夫狼狈仆无色，我亦瑟缩疑藏逃。平生履险久已惯，视此何啻九牛毛。

陟岭回望渺人物，但见蚁负缘蓬蒿。夜来魂梦不到地，飞驾时与山云高。

磨崖他日待铭勒，作诗一笑聊自豪。
过松源晨炊漆公店六首·其二
杨万里（宋代）

山北溪声一路迎，山南溪响送人行。
也知流向金陵去，若过金陵莫寄声。
自叹
边元鼎（金朝）

终日忘言一炷香，散花时复绕绳床。久贫自沃三彭炽，一醉齐休六贼狂。

道士生涯孤似鹤，衲僧门户冷于霜。自知衰病耽杯酒，拟及温柔老是乡。
宋左曹湖州宣谕
释居简（宋代）

皇华万斛下苕溪，夹道甘棠映绿漪。为问只今回首处，曷如它日劝耕时。

恩光才洽腥风静，烽火初消化日迟。士不明经无足用，乡来殷侑亦如斯。
早秋书事二首 其二
李昭玘（宋代）

尽日与琴语，经旬无客过。蝉移鹊争树，鱼散雨倾河。

每悟酒如圣，不禁诗作魔。风声稍萧瑟，残热定无多。
题杨氏猗猗阁 其二
胡宏（宋代）

林生何猗猗，挺立似豪杰。新稍一直上青冥，本末便与春风彻。

一哉流俗人，交义随情决。寒霜落千山，我爱此君节。

眷焉题阁心，万变不磨灭。
慎思兄别墅在长沙白鹤山晋陶淡旧居事见本传
张耒（宋代）

千年骑鹤老仙翁，固是山川秀气钟。
桃洞自宜无客到，吴门应合有人逢。
岩前旧隐孤杉老，壶里真游白鹿从。
近有蓬莱读书客，卜居偶占翠岚浓。
恭挽皇清授赠中宪大夫常理斋老先生二首 其一
郭玉珩（元代）

轻裘缓带一儒生，万里从戎事远征。岂是豺狼能肆恶，祇因星斗暂回明。

血袍搦战乾坤赤，甲马含悲草木平。凛凛英魂何处所，一轮皓月照天清。
臧晋叔辞邑得荆州教授因答其乞毡之作
欧大任（明代）

闻向金门谢宰官，传经偏乞一斋寒。果将绛帐趋南郡，故取纯斋制小冠。

饮酒读骚差自快，据梧支策未辞难。青毡敝矣宁堪送，荆岳岷江赠尔看。
点绛唇·一朵千金
李铨（宋代）

一朵千金，帝城谷雨初晴后。

粉拖香透。雅称群芳首。

把酒题诗，遐想欢如旧。

花知否。故人清瘦。长忆同携手。
忆松
刘敞（宋代）

松阴何婆娑，松盖何偃蹇。松香不堪折，松色无可选。

旦暮青松间，吟怀未尝远。严霜百木死，高秀初欲展。

泠泠海风飘，辉辉甘露泫。去矣混尘滓，怀哉邈林巘。

谅无刀斧忧，千载行可践。辇毂念山海，谁期共攀搴。

独有风入声，琴中尚悠衍。
姑熟道中三首
冯惟健（明代）

独眠三馆夜，微钟度江口。
牵帷语仆夫，起视天霁否。
盼竹友舅氏滇中信
何玉瑛（清代）

一诺重千金，招魂瘴岭阴。老人虽健饭，闺梦总关心。

义胆神灵护，征途雨雪侵。此时回棹未，旦晚盼鸿音。
镇远行台一与剑潭熊太守夜奕 其二
区元晋（明代）

竹影移荫满石坛，公馀棋子正堪弹。百年日夜消浮局，万古山堪费几盘。

鼎足暂分刘可守，鸿沟中断羽堪寒。奕馀指点玄玄谱，世事谁甘袖手看。
参政大资毗陵张公挽诗十首
周麟之（宋代）

忆昔春官试，唯公季子俱。
别来成永诀，返哭恸诸孤。
忍预吹箫列，空怀解剑趋。
新阡閟长夜，雪涕堕平芜。
题五柳亭
秦观（宋代）

结构依流水，新题五柳亭。
登临有遗味，攀折不胜情。
隔岸闾阎鼓，遶轩舟舫横。
清平乐（上元赵仲能窗下）
吕渭老（宋代）

水瓶石砚。败壁蜗书篆。窗下日舒缝衲线。屋角晚风飞霰。

上元舒火佳时。长廊语笑追随。高卧一番纸帔，觉来月贯南枝。
寄王子长
宋无（元代）

薄宦仍依楚，长闻傍酒垆。
客愁三月尽，春梦五更初。
吟卷看花掩，行壮羔行铺。
江湖有佳句，知我每相于。
贺新郎·倏又西风起
葛长庚（宋代）

倏又西风起。这一年光景，早过三分之二。燕去鸿来何日了，多少世间心事。待则甚、功成名遂。枫叶荻花动凉思，又寻思、江上琵琶泪。还感慨，劳梦寐。愁来长是朝朝醉。划地成、宋玉伤感，三闾憔悴。况是凄凉寸心碎。目断水苍山翠。更送客、长亭分袂。阁皂山前梧桐雨，起风樯、露舶无穷意。君此去，趁秋霁。
旋中闻雁
骆文盛（明代）

西风鸿雁惜离群，露下天高仿佛闻。
方讶北来冲远塞，忽惊南去入寒云。
千山落叶还秋杪，一卷残书且夜分。
无那余音更嘹亮，倚楼乡思益纷纷。
舟中雨
赵蕃（宋代）

秋草犹青可放牛，雨林如豁更鸣鸠。
荒鸡渺渺三家墅，白鸟悠悠数里洲。
山村二首 其二
杨万里（宋代）

歇处何防更歇些，宿头未到日头斜。风烟绿水青山国，篱落紫茄黄豆家。

雨足一年生事了，我行三日去程赊。老夫不是如今错，初识陶泓计已差。
潇湘八景图 其八 渔村夕照
叶茵（宋代）

家家傍水开柴扉，绿杨影里沈斜晖。妻炊黄粱子挂网，独枕莓苔眠钓矶。

得鱼博钱平生志，世间宠辱不能累。路近桃源多裔孙，定知秦晋兴亡事。
太师魏国史公挽歌词
陆游（宋代）

旧弼初收召，惟公力赞扬。
都亭移供帐，全魏彻封疆。
大度宁猜阻？群言自中伤。
拳拳虚左意，犹可质穹苍。
咏西施菊二首 其二
黄文灿（清代）

旖旎姑苏二十年，馆娃宫里自蹁跹。馥余脂粉偏成宠，秀寄芳葩更足怜。

杨玉堂前西蜀道，虞姬草朽乌江边。浣纱溪上特标异，直把花仙作水仙。
连州天际岭
陶弼（宋代）

南来未见此高峰，下际沧溟上际空。
辛苦限蛮成底事，坐看嵩华作三公。
好事近（送林主簿）
赵彦端（宋代）

君到共黄花，君去早梅将发。君不待梅归去，问与谁同折。

白头潘令一年秋，有酒恨无客。莫忘道山堂上，话清音风月。
即事
曾几（宋代）

朝随粥鱼作，夕与栖鸟眠。
中间复何事，野饭炊山田。
摩腹步修复，披襟坐南轩。
薰炉郁佳气，茶鼎浮轻烟。
閒开竹窗帙，静憩蒲团禅。
庶几永白日，亦用销残年。
书事十绝 其十
曾惇（宋代）

百丈岢峨贾客船，张帆打鼓下长川。路人指点几垂泪，江道无来十六年。
惜分飞 春晓
唐汝翼（清代）

一夜东风愁欲绝。料峭春寒彻骨。此际销魂别。海棠枝上留残骨。

屋角浓阴花补缺。烟外红稀翠叠。鹃泪空啼血，满庭香雨飞琼屑。
酹江月 赋济南风景，和东坡韵
张之翰（元代）

南山北济，算难尽、十二全齐风物。平地华峰天一柱，鹊倚岩岩青壁。金线横波，真珠出水，趵突喷寒雪。无穷潇洒，品题宜有才杰。遥忆工部来时，谪仙游处，兴自云间发。翠琰高名千古在，不逐兵尘磨灭。细嚼遗篇，高歌雅句，风动萧萧发。英灵何许，画船独醉月。
送赵佥判美任与辐二首
姚勉（宋代）

底事三年里，才膺两荐书。
邦侯辨宝晚，使者设罗疎。
知己初何计，能官自有余。
汉庭今欠者，子政与朱虚。
读史五首
白居易（唐代）

楚怀放灵均，国政亦荒淫。彷徨未忍决，绕泽行悲吟。

汉文疑贾生，谪置湘之阴。是时刑方措，此去难为心。

士生一代间，谁不有浮沉。良时真可惜，乱世何足钦。

乃知汨罗恨，未抵长沙深。

祸患如棼丝，其来无端绪。马迁下蚕室，嵇康就囹圄。

抱冤志气屈，忍耻形神沮。当彼戮辱时，奋飞无翅羽。

商山有黄绮，颍川有巢许。何不从之游，超然离网罟。

山林少羁鞅，世路多艰阻。寄谢伐檀人，慎勿嗟穷处。

汉日大将军，少为乞食子。秦时故列侯，老作锄瓜士。

春华何暐晔，园中发桃李。秋风忽萧条，堂上生荆杞。

深谷变为岸，桑田成海水。势去未须悲，时来何足喜。

寄言荣枯者，反复殊未已。

含沙射人影，虽病人不知。巧言构人罪，至死人不疑。

掇蜂杀爱子，掩鼻戮宠姬。弘恭陷萧望，赵高谋李斯。

阴德既必报，阴祸岂虚施。人事虽可罔，天道终难欺。

明则有刑辟，幽则有神祇.苟免勿私喜，鬼得而诛之。

季子憔悴时，妇见不下机。买臣负薪日，妻亦弃如遗。

一朝黄金多，佩印衣锦归。去妻不敢视，妇嫂强依依。

富贵家人重，贫贱妻子欺。奈何贫富间，可移亲爱志。

遂使中人心，汲汲求富贵。又令下人力，各竞锥刀利。

随分归舍来，一取妻孥意。
谨次知府经略待制韵
晁说之（宋代）

制胜奇兵不下堂，铅刀何敢齿干将。
肯夸舞暖娇回雪，只念琴寒乞履霜。
此日秦郊黄发老，当年汉殿绿衣郎。
徘徊四十年来事，险阻艰难间备尝。
上广州支使王拾遗
曹松（唐代）

明时应不谏，天幕称仙才。聘入关中去，人从帝侧来。

诗窗盛岛屿，檄盾照风雷。几度陪旄节，营巡海色回。
周文矩嵇康弹琴图歌
黄淳耀（明代）

萧萧摵摵万木声，月落未落馀古檠。窗中一人天骨清，好锻以外琴理精。

素手明徽相与善，弹出生平广陵散。本是孤音世不知，未经形解仙犹远。

风灯漠漠山精寒，耸肩缩颈来路难。子期师旷索俦侣，凝冰焦火生愁叹。

影逼窗前复靡徙，一灯吹灭去如水。他年魑魅昼含沙，与子争明非此鬼。

君不见孙登有琴唯一弦，弹时响像然不然。
夜坐
洪咨夔（宋代）

公退不妨饮，夜凉犹未眠。
瓦檠鸣落炉，镴鼎湿霏烟。
露叶悄相煦，候虫欢自煎。
白头行万里，转眼过三年
山谷诗集有题净因寺壁二绝句未知寺在何处甲
曾丰（宋代）

迂路游山信爱山，偷闲疑未是真闲。
烟霞谢事其容傲，猿鹤知机也意阑。
和人久雨
王令（宋代）

拂拂春郊起绿烟，群农日日望岂年。
龙移海去遗天漏，蚓得泥岂乐地穿。
忆酒有心吞俗价，伤春无语寄哀弦。
无田却作无忧者，嬴得岂凶一听天。
偈颂一百二十三首 其一○四
释普度（宋代）

山前一片闲田地，旷大劫来无界至。今朝恢复又归来，坐断脚头并脚尾。

东也是，西也是，南北东西无不是。
题陈世恭所藏山水图歌
李昱（明代）

米公老手无人继，从此乾坤少清气。画师落笔颇似之，素练曲折开秋意。

上有青山万叠之嶙峋，下有白云千顷之氤氲。丹枫翠柏森左右，年深乃成十抱文。

白石坡头野亭小，一叶渔舟荡清晓。对岸想像忘机翁，坐占苍苔谈未了。

我尝四载客京华，每见画图成叹嗟。垂老归来爱幽独，欲借云根半间屋。
题梯绿楼图为黄仲石少府
董其昌（明代）

荔枝三观入楞严，香味还将色共兼。常恨海棠无杜句，故应磅礴为君拈。
钓台 其三
虞俦（宋代）

四海斯文一范公，云山江水两争雄。旧碑可惜随烟烬，新刻摩挲恐未工。
神山行题澄江仙刻
周密（宋代）

空光不流八纮净，巀嶭神鳌开海镜。蓬莱八万四千门，琲琲珠房照仙影。

琪花扑天天地香，天吴清海海不扬。鸟飞不度水沉羽，隔花安得窥渔郎。

白霓仙人按仙曲，七十二鬟吟冷玉。鹅箫小品未成声，几度秋蜗换蛮触。

帘花宫叶春不同，江妃一一金芙蓉。刘郎骨朽梦不到，五云空廓吟饥龙。

灵霞漾红春苒苒，犀彩玉光摇宝燄。元君正坐郁萧台，笑指神州烟九点。
雨夜
张藻（清代）

向晚花冥冥，独坐理琴谱。一缕茶烟生，疏帘散春雨。
竹溪直院盛称起予草堂诗之善暇日览之多有可
刘克庄（宋代）

性癖多幽事，尤于爱月偏。
远从天际待，迟至夜深眠。
方恨冰轮缺，俄欣玉镜圆。
且哦丹桂下，未傍人槐边。
快欲骑鲸去，轻如化蝶然。
徘徊惜馀景，窗下映陈编。
金丹诗诀 其三十
陈楠（宋代）

执著之人得不真，朝行暮辍又非诚。诚心修鍊见功验，方是人中识得人。
月石
吴颐（宋代）

嫦娥促轻车，翩翩下瑶城。
穷幽得灵山，意欲家平生。
隳石拟素魄，神功夜无声。
佳桂愿托根，老兔祈偕行。
上帝闻之怒，地只夺我睛。
交诏责其归，命驾涕以横。
事往千古后，殷勤有馀情。
夜半纤云收，回光对两盈。
贫贱二首 其一
卢襄（宋代）

身在秋湖天一角，岭猿洲雁亦相哀。他时相见柯山下，土锉芳薪煮芋魁。
震山岩
李若水（宋代）

翠石黏云湿，寒岩带藓深。
树函怀古意，水印读书心。
经济神犹在，幽栖迳可寻。
青毡吾旧物，税驾卧山阴。
再呈徐吉云军门二首 其二
钱荣国（清代）

将才既裕译才通，武事先精文事攻。书挂矛头看不厌，墨磨盾鼻写能工。

内安外攘名臣业，带缓裘轻学士风。我效巴歌殷祷祝，愿公长镇大江东。
春日登大悲阁二首
钱惟治（宋代）

阁，阁。
雕镂，彩错。
簇明霞，攒丽萼。
玉女窥牖，飞仙捧铎。
沉烟燠宝捍，媚水涵珠箔。
千山蓊郁晴霁，万井喧填晓郭。
登临秆倚傍琼栏，满目春光煦寥廓。
楚雄拜武侯祠
唐锦（明代）

策马龙冈路转西，茂林脩竹映榱题。帐前云傍炉烟起，檐外风疑石马嘶。

长恨袁曹真虺豕，谁知陆吕亦鲸鲵。堂堂两表扶忠义，日月光高泰华低。
货丹吟
邻道场人（唐代）

寻仙何必三山上，但使神存九窍清。

炼得绵绵元气定，自然不食亦长生。
墓田八咏 其五 镜池蟾影
史鉴（明代）

鉴止不鉴流，爱此一泓净。清夜月团团，空明两相映。
阅文山集谩述二首 其一
胡俨（明代）

誓死成仁永不忘，勤王发愤更鹰扬。虞渊日落山河惨，吴苑春归草木长。

万里羁囚抛骨肉，百年忠义见文章。可怜有客王炎午，生祭临风泪几行。
广东漕王侨卿寄蔷薇露因用韵 其二
虞俦（宋代）

美人晓镜玉妆台，仙掌承来傅粉腮。莹彻琉璃瓶外影，闻香不待蜡封开。
石井有感
赵蕃（宋代）

岁月不可玩，变迁何所无。
青衫今白发，泉谷乃官途。
寄题叔父池亭
洪迈（宋代）

一壑久藏胜，数椽忽开亭。
方塘荫瓦影，净见鲂鲤行。
主人有嘉招，转柁失高城。
不知几摇兀，杙舟上峥嵘。
尊酒酌芳醁，园蔬煮柔青。
翩翩射鸭弓，一笑翻彩翎。
那知海陬侄，培粟忘归耕。
余生信萍梗，归梦识林坰。
涨水有回波，故乡岂无情。
一醉会有日，因之濯我缨。
黄浦夜泊
华士芳（清代）

众水连沧海，三江失故流。涛声时警梦，酒力未降愁。

星影随波动，烟光着水浮。天随真得计，入手旧扁舟。
赋得林中啼鸟
沈鍊（明代）

幽鸟园林迥，飞鸣本自珍。天机枝上晓，风韵叶边春。

日暖和千弄，霜凄切一嚬。感时啼不歇，应有解言人。
有所思
卢思道（南北朝）

长门与长信，忧思并难任。洞房明月下，空庭绿草深。

怨歌裁洁素，能赋受黄金。复闻隔湘水，犹言限桂林。

凄凄日已暮，谁见此时心。
仙霞关用周栎园先生韵 其一
谢震（清代）

窄径盘纡入乱峰，翠微深锁碧芙蓉。松关束隘风争卷，溪涨摧芙水废春。

红叶煎茶供客话，绿筠书字记游踪。年来倦甚东西路，惟有看山眼未慵。
荆洪谷楚山秋晚图
黄公望（元代）

天高气肃万峰青，荏苒云烟满户庭。径僻忽惊黄叶下，树荒犹听午鸡鸣。

山翁有约谈真诀，野客无心任醉醒。最是一窗秋色好，当年洪谷旧知名。
登黄榆马陵诸山是太行绝顶处 其三
李攀龙（明代）

西来山色照邢襄，北走并州拥大荒。巨麓秋阴沙渺渺，石门寒大雨苍苍。

天边睥睨悬句注，树杪飞流挂浊漳。摇落故人堪极目，朔风千里白云翔。
家兄来书拟春初抵塞将至奉忆之作
方观承（清代）

期近团圞思转深，痛中竭蹶岂能禁。麻衣万里呼天泪，冻雪千山负米心。

京国书才开旧腊，闾门望苦到而今。伤心强说春风聚，长大先须作枕衾。
郴州送许叔献员外赴道州
张舜民（宋代）

岭下为迁客，人中得老成。
传经汉丞相，授讲鲁诸生。
五斗青衫色，三湘白发茎。
话言犹未尽，要作道州行。
题樊南生小象四十韵
张祖继（清代）

文士如飞将，终身太数奇。问年丁午壮，卜命甲辰雌。

易辙原无那，陈情总见疑。虽蒙濮阳辟，敢负相公知。

金屋新人笑，红尘故剑遗。何年荐绵竹，九日咏江蓠。

完璧傥归赵，明珠终报随。谁容祢处士，我忆郑当时。

排笮党人结，机权宦竖持。殊勋尊圣相，大手赋韩碑。

忠过刘司户，情深杜牧之。怜才拌痛哭，感事托微词。

传仅入《文苑》，生堪为士师。仁心独活狱，强项自无私。

才大难为用，平生未展眉。鹏抟中道滞，獭祭后生嗤。

学比南溟富，胸罗太华奇。梦中传彩笔，意外见深思。

颇得风人旨，原非浪子诗。晚成唐格调，深入杜藩篱。

事业已如此，家庭更可悲。早孤天不吊，多累母先衰。

兼抱安仁痛，还生白老痴。居贫敢言孝，失教不能慈。

大卤穷凶久，天王问罪迟。四方兵振动，万户众流离。

故宅悬如磬，长安乱似棋。渠魁才授首，大雨又愆期。

衡岳删文稿，湘滨洗砚池。浮生口嚼蜡，多病鬓添丝。

遣兴吟桃叶，知音失柳枝。鸳机梦惆怅，莲府客罗维。

系本出元帝，饥当餐紫芝。养生心见性，止念寿齐颐。

玉洞清凉地，金炉大药资。藏修一麟角，莫恋五羊皮。

赖有丹青手，写成鸾凤姿。心香烧一瓣，清酒咒三卮。

欲救江西派，先为刘子仪。寸心无限意，相对自神驰。
张子野赴官郑州
梅尧臣（宋代）

尽室寄东里，一官辞上都。
只应乘小驷，宁肯蹑双凫。
秋雨生陂水，高风落庙梧。
梅山为余访，还有旧家无。
次韵石七三六言七首
黄庭坚（宋代）

生涯一九节筇，老境五十六翁。
不堪上补黼黻，但可归教儿童。
鹧鸪天（次曾守游梅园韵）
洪适（宋代）

领客携尊花底开。薄寒初送雨声来。一声未弄林间笛，几片低飞阁下梅。

酬的白乐，少迟回。不妨春雪撒银杯。玉肌莫放清香散，更待晴时赏一回。
无闷 鹿潭病痁，谱此以代《七发》
杜文澜（清代）

长剑当年，敲碎唾壶，豪气都无千古。便黯淡青衫，壮怀如故。

酒千偏怜短鬓，渐镜里、霜痕惊秋絮。家山何在，杜鹃唤彻，不如归去。

迟暮。尚羁旅。又赁庑人孤，病愁争主。漫证破情禅，药炉茶杵。

我有新篘迟尔，且醉听、檀槽歌金缕。更莫咏、却疟花卿，旧日草堂诗句。
次韵叔兴见赠
赵汝腾（宋代）

眼界纷纷尽扫除，云烟杳雾是匡庐。
江山信美非吾土，井邑繁雄想旧庐。
落笔纵横盾草檄，感时忧愤欲成书。
要须起赴功名会，莫守陈编似蠹鱼。
捕蝗感草虫有作二首 其二
赵思文（金朝）

草虫悲咽不能言，乱逐螟蝗瘗古原。水底痴龙正贪睡，瓮中蝎虎更衔冤。
刘贡父见余花词数首，以诗见戏，聊次其韵
苏轼（宋代）

十载飘然未可期，那堪重作看花诗。
门前恶语谁传去，醉後狂花自不知。
刺舌君今犹未戒，灸眉吾亦更何辞。
相从痛饮无余事，正是春容最好时。
草堂
陆游（宋代）

幸有湖边旧草堂，敢烦地主筑林塘。
漉残醅瓮葛巾湿，插遍野林纱帽香。
风紧春寒那可敌，身闲书漏不胜长。
浩歌陌上君无怪，世谱推原自楚狂。
莆田杂诗二十首 其十二
刘弇（宋代）

蟏蛸当户缀，络纬拥莎吟。诗魄干霄上，棋魔搅海深。

忘机一飞鸟，藏拙万黄金。昨有逃虚慰，支郎下北岑。
陈山龙君祠迎享送神曲
龚颐正（宋代）

吹洞箫兮望极浦，君之归云在下土。
十风兮五雨，佑我海邦兮污莱斥卤。
君不来兮使吾心苦，千秋万岁兮为民所怙。
秋夕不寐
司马光（宋代）

雨气生灯晕，霜寒入漏声。疏篱过萤影，腐叶掩虫鸣。

丘壑违初愿，簪裾徇外荣。丹心终夜苦，白发诘朝生。

恩与乾坤大，身如草木轻。何阶见明主，垂拱视升平。
群玉山赋附歌
乔潭（唐代）

彼天子兮尘外镳，登灵台兮意飘飘。吾君得道兮异于是，不自求兮自逍遥。
善谑驿和刘梦得酹淳于先生
柳宗元（唐代）

水上鹄已去，亭中鸟又鸣。辞因使楚重，名为救齐成。

荒垄遽千古，羽觞难再倾。刘伶今日意，异代是同声。
县斋 弦歌堂
朱之纯（宋代）

洋洋百里起呕吟，惠化薰陶谷水阴。明月诗函三岛秀，清风曲水一堂深。

武城浪说言游道，单父休誇子贱音。政敏谁知过齐国，想君真得古人心。
夜半
白玉蟾（宋代）

夜半风吹远梦回，直从海上忽飞来。
回头但见山三点，彻席犹余酒一杯。
水退后呈郑使君十四韵
区大相（明代）

四载风烟拥节旄，大川舟楫属贤豪。金沙涨挟青岩下，锦石秋贤碧浪高。

西郡日来沉雾雨，南溟天阔簸风涛。四方大水无不尔，九载襄陵此重遭。

已悼室庐同泛梗，转愁衢市渐容舠。三山欲出层波底，千水遥吞百雉牢。

万命一丝悬蚁穴，孤城三板足乌号。蛟龙纵意骋巨壑，鸿雁伤心哀暮壕。

十道变书连日上，颓隍版筑不时操。官疑苍水充行使，书出玄夷领郡曹。

陷溺似曾须宝筏，阻饥急用散仓廒。安危谁辨堤防力，利涉兼知抚字劳。

白马至今歌瓠子，黄楼终古奠徐漕。看君保障功成日，合有玄圭锡异褒。
澹山岩
赵德纶（宋代）

岩扃二里锁烟霏，天下名此年本稀。
硬石穿空谁运斧，寒泉滴雪欲添衣。
仙游尘外杜萝老，僧在山间笋蕨肥。
自叹微官犹缚我，倘容卜筑定忘归。
别语 其一
王彦泓（明代）

行装怕俭思纷纭，衫袖啼痕替尔薰。休恃娇怜由阿母，便持心事语同群。

环钗细碎亲收拾，香茗徐需好寄闻。牢记向他筵席上，莫夸知己解诗文。
分得春禽效香奁体
陈起（宋代）

数声应寄春消息，才转花梢浓绿隔。
早知襟韵倦逢迎，莫遣临风情脉脉。
点绛唇 春暮
徐应坤（清代）

绿渐成阴，春光九十都虚度。落红如雨。阵阵随风去。

蝶少蜂稀，紫燕频频语。春何处。恼人情绪。青草斜阳路。
枯树
许棐（宋代）

几年柴立荒塍下，春雨秋风总不知。一点阳和到桃李，红红白白便盈枝。
赦到不得归题江上石
沈佺期（唐代）

家住东京里，身投南海西。风烟万里隔，朝夕几行啼。

圣主讴歌洽，贤臣法令齐。忽闻铜柱使，走马报金鸡。

弃市沾皇渥，投荒漏紫泥。魂疲山鹤路，心醉跕鸢溪。

天鉴诛元恶，宸慈恤远黎。五方思寄刃，万姓喜然脐。

自幼输丹恳，何尝玷白圭。承言窜遐魅，雪枉间深狴。

坟垄无由谒，京华岂重跻。炎方谁谓广，地尽觉天低。

百卉杂殊怪，昆虫理赖暌。闭藏元不蛰，摇落反生荑。

疟瘴因兹苦，穷愁益复迷。火云蒸毒雾，阳雨濯阴霓。

周乘安交趾，王恭辑画题。少宽穷涸鲋，犹愍触藩羝。

配宅邻州廨，斑苗接野畦。山空闻斗象，江静见游犀。

翰墨思诸季，裁缝忆老妻。小儿应离褓，幼女未攀笄。

梦蝶翻无定，蓍龟讵有倪。谁能竟此曲，曲尽气酸嘶。
阻风呈赵史君三绝
洪咨夔（宋代）

迟速乘除转晚飚，布帆快意定明朝。
庐山试问高多少，欲望西川万里桥。
过山家
释文珦（宋代）

世外无尘累，幽居趣味长。
深蹊竹影薄，小圃药苗香。
水气浮溪壁，山风扫石床。
频来从此始，莫怪老夫狂。
送滕庶子致仕归婺州
白居易（唐代）

春风秋月携歌酒，八十年来玩物华。已见曾孙骑竹马，

犹听侍女唱梅花。入乡不杖归时健，出郭乘轺到处夸。

儿著绣衣身衣锦，东阳门户胜滕家。
次同冠峡（赴阳山作）
韩愈（唐代）

今日是何朝，天晴物色饶。落英千尺堕，游丝百丈飘。

泄乳交岩脉，悬流揭浪标。无心思岭北，猿鸟莫相撩。
括苍胡经仲以经术授吾乡子弟
吴芾（宋代）

穷冬万木冻欲折，独有松篁抱高节。
贫交无可效殷勤，持此与君聊赠别。
送通判周监丞
王庭圭（宋代）

秋江水净磨碧铜，秋山先作归意浓。况逢星火羽书急，立马不复能从容。

船中载书三万轴，鸣铙插帜摇秋空。前年群盗尚蜂午，眼底日压旌旗红。

行春兼督貔虎士，破贼屡奏明光宫。今年岂料烟尘起，赤白提囊走边吏。

县官飞符急索租，谁能急了官中事。不如置笏还县官，头巾脱挂西林寺。

诗句留传天地间，时有人来问奇字。功名正恐未免耳，此役由天不由己。
裴炎谣
佚名（唐代）

一片火，两片火，绯衣小儿当殿坐。
同萧亭舅氏晚坐石帆亭听瀑 其一
王启涑（清代）

葱翠满西城，园林媚光景。女墙斜照明，春空霭云影。

竹啸与松吟，众妙独心领。喷薄匹练飞，洞澈毛发冷。

相对涤烦襟，如遇谷帘境。乐此遂忘机，陶然万虑屏。
文宣王及其弟子赞
宋高宗（宋代）

肃肃曹伯，王室之裔。
积习乐道，切瑳明义。
惟善则主，尔德是类。
史笔有焕，令名永纪。
晚望
王梦应（宋代）

望尽西南一隙明，荒荒野色弄微醺。
青烟白骨行人老，苦竹黄芦细路分。
寒雁不来秋似水，故园何处草如云。
高怀久为凭阑尽，更遣西风化白纷。
仙都山
胡份（宋代）

鸟道盘空上，松根抱石生。
羽人分两舍，鸡犬自闻声。
句
方干（唐代）

弟子已攀桂，先生犹卧云。（寄李频及第，见《鉴戒录》）

把得新诗草里论。（干师徐凝，常刺凝云云，

反语为村里老也）

枯井夜闻邻果落，废巢寒见别禽来。（贻天目中峰客，

以上见《纪事》）
赠汪伦
李白（唐代）

李白乘舟将欲行，忽闻岸上踏歌声。
桃花潭水深千尺，不及汪伦送我情。
东阳夜怪诗（卢倚马寄同侣二首）
佚名（唐代）

长安城东洛阳道，车轮不息尘浩浩。

争利贪前竞著鞭，相逢尽是尘中老。

日晚长川不计程，离群独步不能鸣。

赖有青青河畔草，春来犹得慰羁情。
赠太守林子中待制
释道潜（宋代）

拭目除书下九天，邦人争贺使君贤。风流谢守宣城日，恺悌龚公渤海年。

终作盐梅均鼎鼐，且凭觞豆乐山川。一门棣萼登台省，盛事骎骎海内传。
早秋山居
温庭筠（唐代）

山近觉寒早，草堂霜气晴。
树凋窗有日，池满水无声。
果落见猿过，叶干闻鹿行。
素琴机虑静，空伴夜泉清。
出城至太平将见熊伯通
孔平仲（宋代）

两松辟为门，前见青山横。坡陀若相接，宛转疑有情。

日出鸟呼乐，春归林翠明。问我何所往，行当造殊庭。

紫微有仙客，住在泉石清。咫尺久不觌，渺如隔蓬瀛。

今将往见之，先已耳目醒。愿闻直截义，庶使正觉成。

纷纷焉足道，无使一尘生。
送李子威致仕还乡
邹浩（宋代）

人间勋业如作诗，先生能诗端自知。人间得丧如奕棋，先生能棋复何疑。

此身未免人间世，南北东西聊尔耳。波涛风际涌丘山，不害江河为止水。

今年青春草木青，只有白发日日新。先生一笑谢簪绂，归作三吴高尚人。

三吴寒暄几来去，童时闾井今犹故。闾门亲旧半成空，往往子孙无托处。

先生第宅濒清流，负郭岁有千钟收。挥金买酒醉花月，一局一篇方外游。

诸郎森森美且修，名声相继彻冕旒。斑衣夙夕奉颜色，借问达官谁与俦。

他年再拜乡人后，犹能敬为先生寿。
题富春山房 其一
成鹫（清代）

入林见修竹，竹色何苍苍。旧是乌衣地，今为讲学堂。

谷风洞虚牖，山月照禅床。留得孤僧住，悠然逸兴长。
梦游仙吟
黄佐（明代）

大罗天高高众天，梦乘凤车挥麟鞭。扪奎历轸入超忽，下视齐州空九烟。

天真皇人见我笑，示我丹诠启玄窍。玄之又玄言莫传，玄以言传非道妙。

拜领天诀葆天和，灵宝在体消群魔。斡旋杓斗酌元气，坐令厄劫归无何。

郁轮驾我出东极，呼取星辰拥瑶舄。罡风耳畔吹素云，瑞叶琪花满层碧。
和荣安中道中见梅
郭印（宋代）

春来无奈客愁新，一破衰颜粉面匀。
笑折繁枝头带雪，想成青子颊生津。
真香未许兰为佩，仙质何妨缟作巾。
勿怪天公多著意，为怜风韵冠群伦。
凉州女
晁说之（宋代）

凉州女，紫塞春，轻黄浓黛君莫讴，
汉宫曾此选才人。鹿角角，鱼鳞鳞，
有山有水无此珍，我强宽愁亦怒嗔。
逢著澄江悔不咏，功曹岂自夸诗圣。
梁湖
苏泂（宋代）

路长人迹少，日午树阴正。
兹行乃无故，解后得所性。
佳眠离尘境，此事安心竟。
晚饭过邑门，未害喧中静。
南乡子 其一
孙道绚（宋代）

晓日压重檐。斗帐犹寒起未忺。天气困人梳洗倦，眉尖。

淡画春山不喜添。

闲把绣丝挦。纴得金针又怕拈。陌上行人归也未，恹恹。

满院杨花不卷帘。
闻捷五次转庵韵
许及之（宋代）

周历绵绵远，汤盘日日新。恭闻哀痛诏，愤激老癃人。

报答带仍砺，英雄沐更薰。衰年扶杖听，折屐敢辞频。
颂一百则 其十三
释重显（宋代）

老新开，端的别，解道银碗里盛雪。九十六个应自知，不知却问天边月。

提婆宗，提婆宗，赤幡之下起清风。
绝句
赵范（宋代）

半窗图画梅花月，一枕波涛松树风。
不是客愁眠不得，此山诗在此香中。
蝶恋花
许肇篪（明代）

雨饯云邮春去矣，燕嘴泥香，暗度疏帘里。底事玉楼人未起，泪痕染透鸳鸯被。

约腕金环空自委，花瓣无情，尽日随流水。唤到侍儿何处使，秋千架外寻梅子。
题顾仲渊烟
于立（元代）

玉峰连天向天起，秀色盘回三十里。寒翠淋漓湿窗几，影落明湖一泓水。

明湖之水清无底，幽人结屋湖光里。溪南溪北花阵迷，舍东舍西山鸟啼。

夜来东风雨一犁，满川烟雾春云低。春云无心无定据，长在幽人读书处。

未肯从龙行雨去，窗前且伴幽人住。
外得海门校官赴任半月音杳感成
言忠贞（清代）

宦游敢惜受风尘，此去天涯正小春。海上潮声惊客梦，闺中镫影瘦离人。

程非千里音何杳，日似三秋语始真。莫怪相思曾化石，偶然分手已伤神。
满庭芳 赠三一居士张明道
马钰（金朝）

昔年在俗，常畏三久，三张绵被重重。取笑风仙训诲，三髻山侗。古来马氏三宝，如今有、三被扶风。三一法，便悟来雪里，高卧三峰。从此依凭三教，把三乘妙法，子细研穷。内运三光照耀，坎虎离龙。存三守一三载，觉三田、一粒丹红。三三数，要心琴三叠，得与仙同。
琴调相思引
陈允平（宋代）

金谷园林锦绣香。踏青挑菜又相将。凤台人远，离思入三湘。

花著雨添红粉重，柳随风曳碧丝长。薄情鸾燕，春去怎商量。
至日怀罗国宾
仇远（元代）

官冷谁能送酒钱，江乡节物倍萧然。
容颜一日老一日，人事一年经一年。
野仆竹舆侵晓出，病妻布被抱愁眠。
甘心归隐青岩下，閒共残农理废田。
童丱须知 张设八篇 其一
史浩（宋代）

吾皇多暇只观书，田猎游盘一事无。北伐日行三十里，何曾异域市名驹。
三月三日重游虎丘二首 其一
郭麟孙（元代）

三月三日天气好，一年一度虎丘游。枇杷岩下频呼酒，杨柳桥边旋系舟。

春事固知欺白发，山灵元不厌清流。祇今觞咏成陈迹，何用兰亭俯仰愁。
送李九贬南阳
钱起（唐代）

玉柱金罍醉不欢，云山驿道向东看，鸿声断续暮天远，

柳影萧疏秋日寒。霜降幽林沾蕙若，弦惊翰苑失鸳鸾。

秋来回首君门阻，马上应歌行路难。
颂古五十三首 其三十一
释文礼（宋代）

剩噇生菜似头驴，临济堂前捉败渠。耸耳长鸣随踢踏，不知业债倩谁除。
送祝熙载赴金华主簿
胡宿（宋代）

数路收才汉得人，物涂聊试半通纶。宸廷唱第瑶光近，仙简刊通玉字新。

芳桂行吟关外月，香葩回梦苑中春。平时官下文移少，日涉閒园戏綵频。
云泉歌
顾璘（明代）

苍厓积铁苍云鲜，中有百丈之飞泉。银河西倾鹊桥断，玉龙下挂天梯连。

仙人爱向山中住，日玩云泉不知去。清凉一濯毛骨寒，红尘飞来无著处。
和范元作二首
胡寅（宋代）

仇虏何须杀，调和乃妙机。
又闻坚誓约，不用讲攻围。
六月鹏南徙，三春雁北归。
自知同斥鷃，蓬菊且卑飞。
韩蕲王花园老卒歌和吴渊颖
屠隆（明代）

中原胡尘涨天起，汴城日落大旗靡。
翠华北去泥马南，坐拥西湖衣带水。
蕲王徒步起行间，百战驰驱剑光驶。
金牌昼飞玉塞昏，三字狱成岳飞死。
王也搤腕气冲冠，鸟尽弓藏痛唇齿。
飘然角巾归西湖，自号清凉老居士。
湖边花园春色妍，亭亭百卉红烧天。
守园老卒鬓发短，白首闲就花阴眠。
蕉鹿呦呦<虫疌>栩栩，石头为枕苔为毡。
黑甜正熟履綦响，王来蹴起始矍然。
头颅若此隙驹过，长日如何只高卧。
相公勿轻灌园人，渭滨垂钓淮阴饿。
龙泉补履镰刈葵，闲却英雄无事做。
王叹此叟气何豪，与尔十万金错刀。
青雀楼船贯月上，红牙歌吹遏云高。
少女如花杂宾从，鬅鬙白发炤锦袍。
口衔叵罗海雾卷，手挥如意江风颾。
酒酣指点挂帆去，鸣笳叠鼓凌波涛。
夷王倒屣迎上客，匝地氍毹布瑶席。
光生珠贝鲛人探，寒透冰绡龙女织。
赵氏璧玉连十城，石家珊瑚高数尺。
归来大蕲王欣，豪杰计倪少伯伦。
胸中之奇聊一见，游戏仍卧花阴春。
吁嗟乎！古来英雄何可测，骏骨往往埋埃尘。
尉迟微时曾芃铁，王猛不遇行负薪。
为龙为蛇古所叹，从此不敢轻相人。
鹧鸪天·雪屋冰床深闭门
佚名（宋代）

雪屋冰床深闭门。缟衣应笑织成纹。雨中清泪无人见，月下幽香只自闻。长在眼，远销魂。玉奴那忍负东昏。隅然谪堕行云去，不入春风花柳村。
寄潘子善上舍
刘宰（宋代）

少阳一疏折群奸，拂袖归来日月閒。
误国小人犹法从，叩阍诸子自贤关。
是非颇亦通千古，义利那能立两间。
若向西湖浮画舫，好倾卮酒酹孤山。
登清凉石有感
丘梁（明代）

君不见，
清凉山前一灵石，一片方方大如席。
云是文殊说法座，千古流传夸胜迹。
我生闻说自孩提，将信还疑难考索。
寄慕兹山四十春，苦为浮名缚冠帻。
迩束嫡宦游汾阳，行旌北指台山冈。
跻攀万仞不惮险，清秋天爽披清凉。
石旁拭目辩真伪，恐感禅家虚诞累。
殷勤立石遍招呼，仆夫累为堪容萃。
始信空中色相真，石能幻化通灵神。
石灵愈信文殊道，道神常显空中身。
空中身，灵山塔，我问灵山山不答。
异石中藏玄妙机，识破玄机输老衲。
老衲前知石灵性，坐石谈经神鬼听；
经余晓月诸山静，神光绕石天花馨。
拟长吉十二月乐辞
周密（宋代）

枯桑委地成死灰，蘋洲客雁号朝饥。崦嵫急景寸辉薄，夜半霜痕着绡箔。

金寒翠薄千尺台，笑梅一笛临风哀，佳人佳人来不来。
送李尚卿司谕长宁
陈恭尹（清代）

禄虽升斗尚为儒，吏隐今时只此途。送子更添无限兴，佳辰频得到西湖。
次履中学士正月十一日迎驾大庆殿
彭汝砺（宋代）

瑞雾苍茫杳霭间，迟明催立大庭班。禁林草木青春近，秘阁文书白日闲。

华盖荧煌天帝座，蓬莱缥缈道家山。金舆玉乘归何晚，乐奏钧天梦未还。
冬至野步寒梅独放 其二
张穆（明代）

大地任红尘，空山独洁身。后人成晚节，先气不因春。

芳菊惜不待，奇香难自沦。含情为延伫，天末念嘉宾。
读庄子六绝句 其六
李纲（宋代）

诋欺儒墨每云云，刍狗诗书迹已陈。泯绝是非归道妙，扫除糠秕见天真。
二月二日入山东境
郭之奇（明代）

八千潮路及东封，章水吴山凡几重。北望方知天地远，南车惟向斗枢从。

丘园故梦经年阻，花木春情仲月逢。为问飘飘何所似，岭云一片出幽峰。
减字木兰花
濮文绮（清代）

添香又懒。人别小桃妆阁掩。何处寻春。一半东风一半尘。

晓莺无语。烟重柳棉飞不起。莫问伊人。细雨梨花小病成。
五亩园十八题为姚举人作 其十八 横琴室
徐庸（明代）

三尺云根石，七弦焦尾琴。清风生指下，弹出古人心。
次韵江民表寄王圣时六首 其五
许景衡（宋代）

居士不溷俗，已判此生间。钓台经世志，谔谔在朝端。

出处固不同，相对即欢颜。乖违限南北，奋迅无羽翰。

此心日相见，未应劳永叹。
赴义词三章 其三 训子
张国维（明代）

夙训诗书暂鼓征，而今绝口莫谈兵。苍苍若肯施存恤，秉耒全身得所生。
久雨偶晴见日
饶节（宋代）

浓阴百日漫西东，汹汹隋河夜欲洪。但得望尧常拜手，谁能畏盾辄逃空。
挽程伯禹尚书三首 其二
曾几（宋代）

璧水三千士，文闱第一人。煌煌持紫橐，亹亹逼鸿钧。

得郡还辞剧，居家更乞身。期颐如可料，愁绝上元春。
奉和御制睿谟殿赐宴
余深（宋代）

睿谟赐宴预英良，翠辇鸣鞘出紫房。阆苑群仙环帝所，洞庭万橘荐秋香。

芬芳殽实容饕腹，咫尺天威许捧觞。日暮归来自天上，恍然尘虑顿消忘。
题陶云汀中丞采石登楼图
王寿康（清代）

信有豪情压九州，携樽来上谪仙楼。摩天塔影云烟护，绕郭江声日夜流。

虹影遥分千里月，蟾光静抱一湖秋。宾朋较似梁园盛，凭赛神仙聚十洲。
赠越南贡使阮云麓 其二
李元度（清代）

一疏曾闻荐马周，江干握手舣仙舟。鸡林敢诩诗增价，猿臂深惭相不侯。

海外有人询轼辙，山中容我伴巢由。送君心逐南飞雁，五字河梁地爪留。
咏司农府春幡诗
徐勉（南北朝）

播谷重前经，人天称往录。青圭禯东甸，高旗表治粟。

逶迟乘旦禯，葱翠扬朝旭。平秩庭春司，和气承玉烛。

岂伊盈八政，兼兹辩荣辱。十千既万取，利民谁不足。
挽林计院二首
刘克庄（宋代）

材名汉廷选，文学孔门科。
不仿治安策，宜赓喜起歌。
三麾老龚遂，一榻病维摩。
此事悬于命，吁嗟可奈何。
离云居寓九仙寄无住
释慧空（宋代）

痴云翳目不肯散，一雨一风行路迷。好山但自著狐兔，百城孤客其安之。

朝来喜事遽如许，高空卷云风扫雨。径须呼我木上座，去探大雄山下虎。
郑丞相生日口号十首
刘克庄（宋代）

小范登庸面稍腴，惟公不以位为娱。
宅家亦自临朝说，丞相都因国事臞。
题王敬仲野亭
戴表元（宋代）

王家野亭苍翠边，秋山万叠相钩连。
披衣晓霁伴云坐，散发夜钩须月眠。
主人清豪亦好客，常有车盖来翩翩。
门间无烦鹤通谒，酒散有时风扫筵。
问君生涯几何许，笑指渺漠沧洲烟。
朱门千础扃婵娟，豪弦急管争喧妍。
何曾一日能免俗，稍来对谈山爽然。
古人去远吾不识，今日汩没难为贤。
长公高谈少公和，鲁山伯鸾相后先。
名成但恐累隐趣，莫遣妙语人间传。
游古仙岩
刘过（宋代）

白苹风里步清秋，来作灵岩古洞游。
笑倚飞云访仙迹，夕阳无语伴人愁。
寓江州分司衙随笔五首
董嗣杲（宋代）

掀帘掣吾肘，偶牵衫袖裂。
腐缕积汗垢，欲纫向谁说。
忙起易衣披。不暇惜叠雪。
试新反相恼，转觉身触热。
天凉日渐深，装寒逼时节。
身章素不尚，临事转添拙。
九日
张镃（宋代）

重阳冷菊青黄蕊，半醉幽人黑白头。
今岁有番堪恨处，病无诗句过中秋。
尤水部载酒招游邓尉探梅
王鸣盛（清代）

溪云林霭望中移，晓起推篷面面奇。閒客正宜无事饮，幽花偏爱半开时。

水边烟动浮空影，篱外香来露瘦枝。最喜谢公吟力健，芒鞋更拟续前期。
同思伯将游石室山经石门作
黎民表（明代）

秋风摇落后，水国挂帆游。壁垒成千古，江山空四愁。

浦云移远树，汀月送行舟。不用歌丛桂，王孙自滞留。
冬日赠宠仲
陈藻（宋代）

爱君方始卜邻居，君又移家二里余。
日里苦无时刻到，人情便觉往来疎。
风霜今岁携杯几，淮淛明年解缆初。
史嫂恩多因怨我，语言虽恶敢嗔渠。
示子聿
陆游（宋代）

古学尊皇极，淫辞斥异端。
人才如尔少，老健及吾难。
身退桑榆暖，家贫菽水欢。
人生粗足耳，衣食不须宽。
试院和陈蕃仲酴醿两绝
葛立方（宋代）

幽姿不分不山丛，合在江梅季盂中。
香破鹤林真{上穴下左爿右臬}语，肯教七七擅神通。
自杨子归丹阳初遂闲居聊呈惠公
权德舆（唐代）

移疾喜无事，卷帘松竹寒。稍知名是累，日与静相欢。

蹇浅逢机少，迂疏应物难。只思闲夜月，共向沃州看。
八月三十日小园桂香清甚招同僚吟赏忆刘判官叶令君
李龏（金朝）

日出理簿书，夜常秉烛归。不知花开谢，间关园鸟啼。

朅来巾峰下，三度著秋衣。丹桂立西风，明年开向谁。

俗吏痴已甚，骚人貌难追。坐中金兰契，萧爽芙蓉姿。

酒漓饮不醉，取欢在琴诗。村落有贫民，拦道诉寒饥。

官涂一笑过，念此令人悲。贤哉二大夫，露宿东西溪。
送黄铦归黄田
梁穗奇（明代）

才得相逢又别离，况当寒食禁烟时。东风祖席花前酒，春色归烟马上诗。

黄叶村深云树合，青山径仄雨萝垂。遥知此后频相忆，梁月窥窗意独驰。
师契约看白莲
赵蕃（宋代）

勿陋盆为沼，能生径尺莲。
乍开冰刻镂，欲谢羽蹁跹。
得意疑来鹭，凌波欲问仙。
平生苕霅兴，拟借叶为船。
集古 江村
李俊民（金朝）

夜添山雨作江声，绿暗红藏江上村。

何处人閒似仙境，寥寥一犬吠桃源。
重经四祖五祖山
皇甫汸（明代）

慧宇接岩阿，尘镳惜再过。乡书吴雁尽，客泪楚猿多。

钟梵凝青霭，铢衣挂碧萝。那堪弹指后，年鬓已蹉跎。
武陵春·遥望＊山山正好
刘处玄（宋代）

遥望＊山山正好，莹莹正芬芳。佳节春温春昼长。最好泛霞浆。酩酊歌欢忘世虑，吟笑胜轻狂。来往仙乡。过此庆重阳。
题赵景安二亭·尺五二首
陈造（宋代）

坐看银山卷坏云，涛头蜚过不逡巡。
世间壮观何人领，付与亭中笔有神。
绍兴淳熙分命馆职定撰十七首 升殿用《正安》。
郊庙朝会歌辞（宋代）

皇祖配帝，岁祀明堂。冕服陟降，玉佩玱玱。疾徐有节，进止克庄。

维时右享，日靖四方。
北上经青齐间郡邑残破触目怆心漫成四首 其二
谢宗鍹（明代）

格斗今春苦，长驱径渡河。城池空溅血，将帅漫横戈。

丁壮充俘馘，金绘付梱驮。伤心摇落候，此地独经过。
寄悦上人
周暕（宋代）

一锡千峰远，闻师住少林。
云生坐处石，佛见定时心。
清福人间少，红尘山外深。
何当重间讯，来借朱堂吟。
立秋日效陶徵士体 其一
庄培因（清代）

孟秋雨初霁，凉飔缘窗虚。溽暑渐欲阑，始觉夏葛疏。

莎鸡吟砌间，水衣上庭除。感时意不昧，惜日情所纡。

开轩挹新爽，散帙穷居诸。晤言一室中，游心太古初。

俯仰浩无虑，密尔以自娱。
蝉
宋无（元代）

高柳夕阳收，繁弘秦未休。
数声风露饱，一声古今愁。
凉思知秦树，衰鸣乱渭流。
年年离别处，岁曲送残秋。
解冤结 自咏
丘处机（宋代）

当初学道、凭空炼己，志冲天、人间无比。放旷山林，次后复、逍遥云水。过夷门、又临秦地。飘蓬十载，游程万里。度关津、崎岖迢递。事事谙来，但悟了、般般总弃。只随缘、布裘芒履。
端居晚眺
安高发（清代）

开轩时远望，遍处足惊心。霞璨山增翠，天青水益深。

浩歌来晓月，虚籁促归禽。触目皆成趣，愁中为展襟。
春日杂兴二首
高翥（宋代）

春归门巷静深深，老去无情不强吟。
风絮入帘晴昼永，自烧香饼试花沈。
呈子肃三首 其二
赵蕃（宋代）

忆过君家黄堰居，春风杨柳政扶疏。人生离合自多感，邂逅更当摇落馀。
二十五日朝陵次世贤太史
程敏政（明代）

二圣仙陵隔路岐，松林灯火夜差池。中天绛阙长相峙，夹道苍山晚更奇。

地迥易看星次转，天寒不觉露华滋。一年一度陪鸳侣，清庙无才续旧诗。
快翁上人还吴中将历游粤瓯闽南
丁复（元代）

秋江夕雨霁，微凉生绤衣。云灭青宇空，北鸿众已飞。

鸿飞向南青，而我独不归。我归复何所，长蛟卧寒浦。

将扰东海龙，且骑南山虎。南山虎白额，具区涛可蓦。

题诗悼夫差，具礼谒太伯。麋鹿犹故台，草青霜未白。

亦知旧乡好，奈何怀□适。佛国烟霞深，钱塘早晚到。

灵鹫天竺来，虚壤阁飞峤。藤树各无根，窈入苍厓窍。

白猿宅幽深，秪许胡僧叫。冯君唁许由，楮策北峰头。

月中下桂子，脚底天香浮。忽然望凌霄，馀杭第几桥。

休寻大涤洞，九锁舞翠蛟。神仙固荒芴，妇女太娇娆。

松岭行得得，抵掌俱胝石。天霄佛殿高，雾雨僧廊黑。

昙芳蒋山青，法住甚愿力。长堂粥饭烂，大杓唤人吃。

含晖五凤前，绵云尤可惜。却到天目峰，有径近能通。

著市据师子，开山自妙公。本也亦奇士，说法如建水。

长恨不见渠，白发客如此。衣具㙮拜骨，崖栖翔老鹘。

向来经行处，菅草复已没。灊山千顷潭，古刹临崎嵌。

长鱼一丈五，吐气湿成岚。东蹋青浪堆，江流万折回。

须兴大禹问，无为句践哀。西施浣纱处，行行过日铸。

茶生如谷芽，细摘为之住。山庵老布衲，解道吃茶青。

樗蒲与黄沙，溪山转复嘉。天开四明洞，颇多莲社家。

大士翁为姓，斋馈尽礼敬。释包天姥云，结履采药径。

苍颠即仰上，滕𧿇筑颔项。朝彩发春好，春香擢浩荡。

径二三五宿，直万八千丈。刘阮桃如瓜，溪饭熟胡麻。

石桥罗汉果，晨供退灵蛇。金地况不遥，定光摇手招。

最上是华顶，夜半见海潮。海潮何由见，日浴金幢见。

日中鸡一鸣，天下听鸡声。人间何万众，昏梦一齐惊。

屠贩杂舆马，同是起交征。山高夏重褐，山半蛭缀蠛。

不如山下人，徵繇啼饿杀。迤𨓦下赤城，仓茫丹凤鸣。

昔年骑虎人，饶舌说两生。至今闾丘守，合掌跽岩扃。

鸣岩声在足，寒岩石为屋。古县古□丹，石钟巢宿蝠。

神僧踞蛇口，野媪脱鱼腹。水落空石滩，□□犹在陆。

桃花入百步，且过仙人渡。张公一匊水，黥青面如故。

天台仙佛窟，乡梦何超忽。白玉未归人，黄金果何物。

呕血赋长诗，搔头惜断丝。还知雁荡青，重有龙河期。

东瓯地接连，南闽道逶蛇。古师雪峰老，请客木丸儿。

万里倘可遣，题书慰相思。
再游天平，有怀旧事，且得卓庵之处，呈寿老
范成大（宋代）

访旧光阴二十年，残僧相对两依然。
木兰已老无花发，石竹依前有麝眠。
万户直须龟手药，一龛何用买山钱。
从今半座须分我，共说昏昏一觉禅。
第四道吾深深颂
释义青（宋代）

骊龙海卧瑞云高，四望归宗万派潮。木人来问西宫事，回惠东园一颗桃。
寿太师 其九
吴顺之（宋代）

万古丛中见玉英，天教正味合和羹。枝头春色无穷在，乞与年年荐寿觥。
扶胥三首
刘克庄（宋代）

旸谷扶桑指顾间，冯夷得得报平安。
为言博望乘槎至，莫作师襄击磬看。
减字木兰花（和赵文仪）
黄庭坚（宋代）

诗翁才刃。曾陷文场貔虎阵。谁敢当哉。况是焚舟决胜来。

三巴春杪。客馆梦回风雨晓。胸次峥嵘。欲共涛头赤甲平。
金盏子·练月萦窗
蒋捷（宋代）

练月萦窗，梦乍醒、黄花翠竹庭馆。心字夜香消，人孤另、双鹣被池羞看。拟待告诉天公，减秋声一半。无情雁。正用恁时飞来，叫云寻伴。犹记杏栊暖。银烛下、纤影卸佩款。春涡晕，红豆小，莺衣嫩，珠痕淡印芳汗。自从信误青骊，想笼莺停唤。风刀快，翦尽画檐梧桐，怎翦愁断。
贻耀州将
钟谟（唐代）

翩翩归尽塞垣鸿，隐隐惊开蛰户虫。渭北离愁春色里，

江南家户战尘中。还同逐客纫兰佩，谁听缧囚奏土风。

多谢贤侯振吾道，免令搔首泣途穷。
壶公山古老相传右仙姓陈名壶公于此山
黄滔（唐代）

八面峰峦秀，孤高可偶然。
数人游顶上，沧海见东边。
不信无灵游，相传有古仙。
橘如珠夏在，池象月垂穿。
仿佛尝闻乐，岧峣半插天。
山寒彻三伏，松偃出千年。
樵牧时迷所，仓箱岁叠川。
严祠风雨管，怪木薜萝缠。
青草方中药，苍苔石里钱。
琼津流乳窦，春色驻芝田。
乌兔中时近，龙蛇蛰处膻。
嘉名光列土，秀气产群贤。
瀑锁瑶台路，溪升钓浦船。
鳌头擎恐没，地轴压应旋。
蠲疾寒甘露，藏珍起瑞烟。
画工飞梦寐，诗客寄林泉。
掘地多云母，缘霜欠木绵。
井通鳅吐脉，僧隔虎栖禅。
危磴千寻拔，奇花四季鲜。
鹤归悬圃少，凤下碧梧偏。
桃易炎凉熟，茶推醉醒煎。
村家蒙枣栗，俗骨爽猿蝉。
谷语升乔鸟，陂开共蒂莲。
落枫丹叶舞，新蕨紫芽拳。
翠竹雕羌笛，悬藤煮蜀笺。
白云长掩映，流水别潺湲。
作赋前儒阙，冲虚南国先。
省郎求牧看，野老葺斋眠。
寺立兴衰创，碑须一二镌。
清吟思却隐，簪绂奈萦牵。
送辛大不及①
孟浩然（唐代）

送君不相见，日暮独愁余。②
江上空徘徊，天边迷处所。③
郡邑经樊邓，山河入嵩汝。④
蒲轮去渐遥，石径徒延伫。⑤
悼朝云诗（并引）
苏轼（宋代）

绍圣元年十一月，戏作《朝云诗》。三年七月五日，朝云病亡诗惠州，葬之栖禅寺松林中东南，直大圣塔。予既铭其墓，且和前诗以自解。朝云始不识字，晚忽学书，粗有楷法。盖尝従泗上比丘尼义冲学佛，亦略闻大义，且死，诵《金刚经》四句偈而绝。

苗而不秀岂其天，不使童乌与我玄。
驻景恨无千岁药，赠行惟有小乘禅。
伤心一念偿前债，弹指三生断后缘。
归卧竹根无远近，夜灯勤礼塔中仙。
双井茶送子瞻
黄庭坚（宋代）

人间风日不到处，天上玉堂森宝书。
想见东坡旧居士，挥毫百斛泻明珠。
我家江南摘云腴，落硙霏霏雪不如。
为公唤起黄州梦，独载扁舟向五湖。
题九老图二首
陈造（宋代）

帝怜忧国许归田，犹得幽居俯涧瀍。
应笑诗人赋招隐，茹芝带索只臞仙。
王通
徐钧（宋代）

太平十二策空陈，得似河汾讲道真。
缕指隋唐名将相，多君交友与门人。
宋颂九首 其一 圣文
石介（宋代）

圣文安安，圣武桓桓。朝贡万里，正朔百蛮。无吴之险，无蜀之艰。

无潭之嚚，无荆之顽。咸予宾顺，悦色和颜。
武进吊黄县丞时适检元和朱孝廉知止堂诗因并及之
张金镛（清代）

毗陵自昔号才薮，博综经史洪孙张。诸家诗歌但余事，专门神孙端推黄。

君才岂必似李白，裁花作骨冰为肠。当其作诗极冥想，纵贯千仞横八荒。

骚经香草美人怨，雅歌猗兰志士伤。当时诸公竞爱士，得君如得孤凤皇。

大兴朱暨我乡郑，赏识实先毕与王。黄金台前歌激昂，何不挈置青云傍。

乃使区区就丞尉，奚啻补履烦干将。严冬急霰足双茧，芙蓉一夜彫清霜。

心肝竟逼岁年短，魂魄自与关河长。乾隆以来诗派杂，俳优谐笑违宫商。

泠泠古音奏瑶瑟，铅山一老颓波障。吴门朱君特晚出，亦以真气为辞章。

平生论诗服君最，题词一再言加详。我识朱君未酬和，敛手亦复拜两当。

朱君之诗我所重，持较君作参翱翔。咄哉诗人不长寿，后先一例销茧香。

断编纵使豹皮在，有几知者哀锦囊。夜深吟苦意激切，九龙掉尾青茫茫。
同苗员外宿荐福寺僧舍
李端（唐代）

潘安秋兴动，凉夜宿僧房。倚杖云离月，垂帘竹有霜。

回风生远径，落叶飒长廊。一与交亲会，空贻别后伤。
赠别吴仲权三首 其二
赵蕃（宋代）

昔在山水乐，往往失意人。公今弦歌馀，乃复于此亲。

搜罗既奇胜，落笔为写真。文章复何似，高处殆先秦。
送张录事诚二首 其二
方回（元代）

虽然精吏道，不肯失民心。但饮邻墙井，犹偿月俸金。

举家惟菜味，附邑更棠阴。久弄周昌印，临文勿太深。